28/07/2011 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Número de expediente: IN407A 74/2008

Resolución do 11 de xullo de 2011, da Dirección Xeral de Industria, Enerxía e Minas, pola que se autoriza administrativamente e se aproba o proxecto de execución “SUBESTACIÓN EIRÍS - REFORMA PARA 220/15 KV”, no termo municipal da Coruña, na parte que se refire ás instalacións de transporte de enerxía eléctrica (expediente: IN407A 74/2008). Examinado o expediente instruído a pedimento da empresa “RED ELÉCTRICA DE ESPAÑA, S. A. U.”, con enderezo a efectos de notificación en Paseo del Conde de los Gaitanes, 177, La Moraleja, 28109 Alcobendas (Madrid), resultan os seguintes ANTECEDENTES DE FEITO Primeiro. –Con data 15 de febreiro de 2008, a empresa UNIÓN FENOSA DISTRIBUCIÓN, S. A. solicita a autorización administrativa e a aprobación do proxecto de execución “SUBESTACIÓN EIRÍS - REFORMA PARA 220/15 KV”, presentando a preceptiva documentación á que fai referencia o Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica. Segundo. –As características técnicas básicas da instalación son as seguintes: – Dous transformadores de 60/30/20 MVA de potencia cada un deles, r/t 220/15 kV con acometida de liñas subterráneas. Un módulo de reserva para unha futura ampliación dun trafo. – Parque de 220 kV composto por dúas posicións de liña (O Mesón, Porto); dúas posicións de trafo, unha posición de acoplamento de barras e unha posición de medida de tensión con seccionadores de posta a terra. Estará constituída por celas blindadas illadas (SFe), en montaxe de interior. – Parque a 15 kV formado por 24 posicións de liña, 4 posicións de trafo, 2 posicións de trafo de servizos auxiliares, 2 posicións de acoplamento transversal de barras, 4 posicións de acoplamento lonxitudinal de barras e 2 posicións de medida. Estarán constituídas por celas blindadas (SFe), en montaxe de interior. – Equipos de servizo auxiliares así como sistemas xerais de mando, control e proteccións. – Dous transformadores de 400 kVA de potencia r/t 15/0,24 kV e un equipamento electróxeno de emerxencia de 200 kVA e sistema de corrente continua alimentado desde armarios rectificador-batería de 125 Vcc e 48 Vcc. – Salas de servizos auxiliares de transporte e distribución cos respectivos armarios de mando, control e comunicacións. Concello: A Coruña. Terceiro. –Por Acordo do 27 de marzo de 2008 do Departamento Territorial da Consellería de Innovación e Industria da Coruña, someteuse a información pública a solicitude de autorización administrativa das instalacións eléctricas do devandito proxecto de execución, publicándose no D. O. G. do 14/04/08 e no B. O. P. da Coruña do 12/04/08. Cuarto. –Durante o período en que se someteu a trámite de información pública non se presentaron alegacións. Quinto. –Con data 6 de xuño de 2008, a solicitude obxecto deste expediente está informada favorablemente pola Delegación Provincial da Consellería de Innovación e Industria da Coruña. Sexto. –Con data 31 de xullo de 2008, a empresa UNIÓN FENOSA DISTRIBUCIÓN, S. A. presenta solicitude ante o Ministerio de Industria, Turismo e Comercio, para que emita o informe establecido no artigo 35.2 da Lei 54/1997, do 27 de novembro, modificada pola Lei 17/2007, do 4 de xullo, solicitando a titularidade como instalación de distribución das posicións de liña de entrada e saída na subestación de Eirís, as dúas transformacións 220/15 kV e as súas posicións de transformador asociadas, así como o acoplamento transversal de barras, todas elas de 220 kV. Sétimo. –Por resolución do 2 de xuño de 2009 da Dirección Xeral de Política Enerxética e Minas, denégase a UNIÓN FENOSA DISTRIBUCIÓN, S. A. a titularidade das posicións a 220 kV asociadas á reforma da instalación denominada subestación 220/15 kV Eirís: as posicións de liña de entrada e saída, as posicións de transformador asociadas e a posición de acoplamento transversal de barras, todas elas a 220 kV. Oitavo. –Con data 12 de maio de 2010, a empresa UNIÓN FENOSA DISTRIBUCIÓN, S. A. presenta escrito ante esta Dirección Xeral no que dada a resolución do 2 de xuño de 2009 da Dirección Xeral de Política Enerxética e Minas e a necesidade de atender a demanda da subministración que motiva este proxecto, solicita a autorización administrativa e a aprobación do proxecto de execución das instalacións asociadas a distribución, integrantes do proxecto “SUBESTACIÓN EIRÍS - REFORMA PARA 220/15 KV”, a excepción das posicións de liña de entrada e saída na subestación de Eirís, as posicións de transformador asociadas e a posición de acoplamento transversal de barras, todas elas a 220 kV. Noveno. –Por resolución do 25 de xuño de 2010, da Dirección Xeral de Industria, Enerxía e Minas, autorizouse administrativamente e aprobouse o proxecto de execución “SUBESTACIÓN EIRÍS - REFORMA PARA 220/15 KV”, no termo municipal da Coruña, na parte que se refire ás instalacións de distribución de enerxía eléctrica, sen incluír as instalacións de transporte secundario, coas seguintes características técnicas básicas: – Dous transformadores de 60/30/20 MVA de potencia cada un deles, r/t 220/15 kV. – Parque a 15 kV formado por 24 posicións de liña, 4 posicións de trafo, 2 posicións de trafo de servizos auxiliares, 2 posicións de acoplamento transversal de barras, 4 posicións de acoplamento lonxitudinal de barras e 2 posicións de medida. Estarán constituídas por celas blindadas (SFe), en montaxe de interior. – Equipos de servizo auxiliares así como sistemas xerais de mando, control e proteccións. – Dous transformadores de 400 kVA de potencia r/t 15/0,24 kV e un equipamento electróxeno de emerxencia de 200 kVA e sistema de corrente continua alimentado desde armarios rectificador-batería de 125 Vcc e 48 Vcc. Décimo. –Con data 2 de maio de 2011, as empresas UNIÓN FENOSA DISTRIBUCIÓN, S. A. e RED ELÉCTRICA DE ESPAÑA, S. A. U. presentan escrito ante esta Dirección Xeral, no que solicitan se conceda a nome de RED ELÉCTRICA DE ESPAÑA, S. A. U. a autorización administrativa e a aprobación do proxecto de execución para as posicións de 220 kV asociadas ao proxecto “SUBESTACIÓN EIRÍS - REFORMA PARA 220/15 KV”, expediente IN407A 74/2008, dado que a solución técnica para a instalación de transporte reflectida neste proxecto de reforma está validada e non existen alegacións de terceiros na tramitación do expediente. Décimo primeiro. –Con data 27 de xuño de 2011, e aos efectos previstos no artigo 36.3 da Lei 54/1997, do 27 de novembro, do Sector Eléctrico, e no artigo 114 do Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica, a Dirección Xeral de Política Enerxética e Minas do Ministerio de Industria, Turismo e Comercio, informa favorablemente a citada instalación. FUNDAMENTOS DE DEREITO Primeiro. –A Dirección Xeral de Industria, Enerxía e Minas é competente para resolver este expediente con fundamento no Estatuto de Autonomía de Galicia; Decreto 79/2009, do 19 de abril, e Decreto 8/2011, do 28 de xaneiro, polos que se fixa a estrutura orgánica da Xunta de Galicia e das consellerías desta (DOG de 20/04/09 e 03/02/11, respectivamente), Decreto 324/2009, do 11 de xuño (DOG do 17/06/09) polo que se establece a estrutura orgánica da Consellería de Economía e Industria, Decreto 36/2001, do 25 de xaneiro, polo que se establecen os órganos competentes para a resolución dos procedementos de autorización de instalacións eléctricas que sexan competencia da Comunidade Autónoma de Galicia, en relación co Real Decreto 1955/2000, do 1 de decembro, e a Lei 54/1997, do 27 de novembro, do sector eléctrico, modificada pola Lei 17/2007, do 4 de xullo, e a Lei 30/1992, do 26 de novembro, de réxime xurídico das administracións públicas e do procedemento administrativo común. Segundo. –O proxecto cumpre o disposto no Regulamento sobre centrais eléctricas, subestacións e centros de transformación, aprobado polo Real Decreto 3275/1982, do 12 de novembro. Terceiro. –No expediente instruído ao efecto cumpríronse os trámites regulamentarios. Esta Dirección Xeral, de acordo co que antecede e no exercicio das competencias que ten atribuídas RESOLVE 1. Autorizar administrativamente a “SUBESTACIÓN EIRÍS - REFORMA PARA 220/15 KV”, no termo municipal da Coruña, na parte que se refire ás instalacións de transporte de enerxía eléctrica.2. Aprobar o proxecto de execución da instalación eléctrica que se cita, no termo municipal da Coruña, na parte que se refire ás instalacións de transporte de enerxía eléctrica, coas seguintes características técnicas básicas: – Parque de 220 kV composto por dúas posicións de liña (O Mesón, Porto), dúas posicións de trafo, unha posición de acoplamento de barras e unha posición de medida de tensión con seccionadores de posta a terra. Estará constituída por celas blindadas illadas (SFe), en montaxe de interior. Todo isto de acordo coas condicións seguintes: PRIMEIRA. –As instalacións de transporte de enerxía eléctrica que se autorizan terán que realizarse de acordo coas especificacións e planos que figuran no proxecto presentado pola empresa, asinado polo enxeñeiro industrial Ángel Guerra Llamas, e visado polo Ilustre Colexio Oficial de Enxeñeiros Industriais de Galicia, Delegación da Coruña, con núm. de rexistro 363/2008 e data 6 de febreiro de 2008. SEGUNDA. –O peticionario asegurará o mantemento e a vixilancia correcta das instalacións durante a construción e despois da súa posta en servizo, co fin de garantir que en todo momento se manterán as condicións regulamentarias de seguridade. TERCEIRA. –En todo momento deberase cumprir canto establece o Regulamento sobre centrais eléctricas, subestacións e centros de transformación, e as súas instrucións técnicas complementarias de acordo co Real Decreto 3275/1982, do 12 de novembro, e ordes posteriores, así como demais normativas e directrices vixentes que sexan de aplicación. CUARTA. –Para introducir modificacións nas instalacións que afecten a datos básicos do proxecto será necesaria autorización previa da Dirección Xeral de Industria, Enerxía e Minas. Así mesmo, a Xefatura Territorial da Consellería de Economía e Industria da Coruña poderá autorizar as modificacións de detalle do proxecto que resulten procedentes, debendo comunicar a esta Dirección Xeral todas as resolucións que diten en aplicación da citada facultade. QUINTA. –O prazo para a posta en marcha das instalacións que se autorizan será de doce meses, contados a partir da data da última autorización administrativa necesaria para a súa execución. Unha vez construídas as instalacións autorizadas, a Xefatura Territorial da Consellería de Economía e Industria da Coruña inspeccionará a totalidade das obras e montaxes efectuados e verificará o cumprimento dos compromisos contraídos pola empresa promotora. SEXTA. –A administración reserva para sí o dereito de deixar sen efecto esta autorización por calquera das causas establecidas no artigo 34 do Decreto 1775/1967, do 22 de xullo, por incumprimento das condicións impostas ou por calquera outra causa excepcional que o xustifique. SÉTIMA. –Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Contra a presente resolución, que non é definitiva en vía administrativa, cabe interpoñer recurso de alzada ante o conselleiro de Economía e Industria no prazo dun mes contado a partir do día seguinte ao da notificación ou publicación desta resolución, sen prexuízo de que os interesados poidan interpoñer calquera outro recurso que estimen pertinente. Santiago Darwin Paul Batalla Aldaravi, 11 de xullo de 2011. O director xeral de Industria, Enerxía e Minas Ángel Bernardo Tahoces